CELEX: C2005/193/56
Language: fi
Date: 2005-08-06 00:00:00
Title: Asia T-202/05: Caroline Agoun 18.5.2005 Euroopan yhteisöjen komissiota vastaan nostama kanne

6.8.2005   
            
            
               FI
            
            
               Euroopan unionin virallinen lehti
            
            
               C 193/33
            
         Caroline Agoun 18.5.2005 Euroopan yhteisöjen komissiota vastaan nostama kanne
   (Asia T-202/05)
   (2005/C 193/56)
   Oikeudenkäyntikieli: ranska
   Caroline Agou, kotipaikka Abidjan (Norsunluurannikko), on nostanut 18.5.2005 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajana on asianajaja Marc-Albert Lucas.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa 6.4.2004 annetun kilpailuilmoituksen KOM/PB/04 ja sähköiseen rekisteröitymiseen liittyvät ohjeet, joihin siinä viitataan, tai ainakin kilpailuilmoituksen IX kohdan 1 alakohdan
            
         
               —
            
            
               toteaa, että este hänen hakemukselleen, joka seurasi siitä, että hänellä ei ollut 12.5.2004 pääsyä sähköiseen rekisteröitymislomakkeeseen kilpailuilmoituksessa määrätyn menettelyn mukaisesti, oli lainvastainen
            
         
               —
            
            
               kumoaa Task Force Concours Interne'n päätöksen, joka annettiin hänelle tiedoksi 12.5.2004 sähköisellä viestillä ja jolla hylättiin hakemus, jonka hän oli toisella tavalla toimittanut samana päivänä
            
         
               —
            
            
               kumoaa kilpailumenettelyssä tehdyt myöhemmät toimet ja muun muassa
               
                           —
                        
                        
                           nimittävän viranomaisen vahvistaman ja valintalautakunnalle hakemusasiakirjojen kanssa toimitetun luettelon henkilöstösääntöjen 28 artiklan a, b, ja c kohdassa säädetyt edellytykset täyttävistä hakijoista
                        
                     
                           —
                        
                        
                           valintalautakunnan laatiman luettelon hakijoista, jotka täyttävät kilpailuilmoituksessa vahvistetut edellytykset
                        
                     
                           —
                        
                        
                           valintalautakunnan työnsä päätteeksi laatiman soveltuvien hakijoiden luettelon
                        
                     
                           —
                        
                        
                           nimittävän viranomaisen nimittämispäätökset, jotka se on tehnyt tai tekee tämän perusteella
                        
                     
         
               —
            
            
               kumoaa, mikäli se on tarpeen, henkilöstö- ja hallintoasioiden pääjohtajan 3.2.2005 tekemän päätöksen, jolla hylättiin hänen tätä edeltäneistä riidanalaisista toimista 12.8.2004 tekemänsä valitus
            
         
               —
            
            
               velvoittaa komission korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantajan, joka on komission paikallinen toimihenkilö, ei ollut mahdollista rekisteröityä kilpailuilmoituksen mukaisesti sähköisesti ura-alueelta C ura-alueelle B siirtymistä koskevaan sisäiseen kilpailuun KOM/PB/04, koska komissio oli ottanut käyttöön sähköisessä rekisteröitymisjärjestelmässä järjestelmäkokoonpanon, joka esti paikallisten toimihenkilöiden hakemusten jättämisen.
   Kantaja väittää, että kilpailuilmoituksen III kohdan 1 alakohta, jonka mukaan virkamiesten ja väliaikaisten toimihenkilöiden — mutta ei siis paikallisten toimihenkilöiden — hakemukset voidaan ottaa huomioon, on henkilöstösääntöjen 4 ja 27 artiklan sekä 29 artiklan 1 kohdan b alakohdan sekä yhdenvertaisen kohtelun vastainen. Este hänen sähköiselle rekisteröitymiselleen on näin ollen lainvastainen. Kantaja väittää tältä osin, että paikalliset toimihenkilöt, jotka työskentelevät toimielimessä julkisoikeudellisen palvelussuhteen perusteella, ovat osa sisäistä tai henkilöstösäännön mukaista henkilökuntaa, ja heillä on lähtökohtaisesti oikeus osallistua sisäisiin kilpailuihin, että heille annetaan vastaavia tehtäviä kuin virkamiehille ja väliaikaisille toimihenkilöille ja ettei heidän sulkemisensa sisäisten kilpailujen ulkopuolelle näin ollen ole avoinna oleviin työpaikkoihin liittyvien vaatimusten nojalla perusteltua eikä työnantajan edun mukaista.
   Kantaja väittää myös, että kilpailuilmoituksen IX kohta sekä hakijoille tarkoitettujen ohjeiden 2 kohta ovat ristiriidassa henkilöstösääntöjen liitteessä III olevan 2, 4 ja 5 artiklan kanssa siltä osin kuin niissä määrätään pakollisesta sähköisestä rekisteröitymismenettelystä, jolla häntä estetään jättämästä hakemuksensa.